Informácia

o nominácii členov a náhradníkov slovenskej delegácie do Výboru regiónov Európskej únie

	Dňa 21. 2. 2003 obdržala Misia Slovenskej republiky pri Európskych spoločenstvách list prezidenta Výboru regiónov Európskej únie (EÚ) Alberta Bora, v ktorom oficiálne oznámil rozhodnutie predsedníctva Výboru regiónov EÚ umožniť zástupcom pristupujúcich krajín pravidelnú účasť na práci Výboru regiónov v postavení pozorovateľov. Slovenská republika má právo delegovať 9 riadnych členov a 9 náhradníkov, ktorí sú volenými predstaviteľmi miestnej a regionálnej samosprávy. Vo Výbore regiónov EÚ budú pôsobiť v pozícii pozorovateľov až do získania riadneho členstva Slovenskej republiky v Európskych spoločenstvách.

	Výbor regiónov Európskej únie má postavenie poradného orgánu vo vzťahu k Rade Európskej únie, k Európskej komisii a k Európskemu parlamentu. Vznikol na základe zmluvy o Európskej únii (Maastrichtská zmluva), ktorá nadobudla účinnosť v novembri 1993. Je zložený z 222 členov a rovnakého počtu náhradníkov menovaných na štyri roky Radou EÚ na základe návrhu členských krajín. Jednou z jeho hlavných úloh je zastupovať záujmy miestnych a regionálnych orgánov členských krajín v Európskej únii a premietať ich do procedúr rozhodovania. Zmluva z Nice stanovila maximum počtu členov Výboru regiónov po rozšírení Európskej únie na 350. Výbor regiónov bude rozšírený vymenovaním 95 členov zastupujúcich regionálne a miestne orgány v nových členských štátoch, výbor bude mať tak po rozšírení 317 členov. Počet kresiel pre členské krajiny sa určuje podľa počtu obyvateľov, pričom Slovenská republika podľa tohto kľúča deleguje 9 riadnych členov a 9 náhradníkov. Funkčné obdobie týchto členov uplynie v rovnakom čase ako obdobie členov vo funkcii ku dňu pristúpenia.

	V nadväznosti na uvedené rozhodnutie predsedníctva Výboru regiónov EÚ sa v marci a apríli tohto roku uskutočnili dve pracovné rokovania Slovenského styčného výboru pre koordináciu prípravy ustanovenia a zabezpečenia činnosti slovenskej delegácie vo Výbore regiónov EÚ. Na rokovaniach sa zúčastnili zástupcovia samosprávnych krajov, Združenia miest a obcí Slovenska, Únie miest Slovenska a predstavitelia ústredných orgánov štátnej správy. Výsledkom týchto pracovných stretnutí bolo schválenie zásad a kritérií pre nomináciu členov a náhradníkov slovenskej delegácie vo Výbore regiónov EÚ ako aj dohodnutie ďalšieho postupu pre zabezpečenie účasti slovenskej delegácie na zasadnutiach Výboru regiónov EÚ.

	Na druhom rokovaní styčného výboru, ktoré sa uskutočnilo v Bratislave dňa 11. apríla 2003 za účasti podpredsedu vlády Slovenskej republiky Pála Csákyho bol schválený návrh zloženia slovenskej delegácie - 9 riadnych členov a 9 náhradníkov, ktorí boli nominovaní na základe vzájomnej dohody predstaviteľov samosprávnych krajov, Združenia miest a obcí Slovenska a Únie miest Slovenska. Uvedený návrh sa nachádza v prílohe tohto materiálu. Minister zahraničných vecí Slovenskej republiky predloží v súlade so zaužívaným postupom tento návrh Rade Európskej únie.